ועדת הכספים, כנסת 21, פרוטוקול מספר 25, 2019-08-12 13:00

משה גפני: אני מתכבד לפתוח את ישיבת ועדת הכספים הזמנית.

משה גפני: משהו נורא ואיום עובר על מדינת ישראל - יש פה פניות והעברות ודיונים ונושאים שהם בליבת העשייה של מדינת ישראל, ואין כלום.

משה גפני: צריך לעבור הליך, כשההליך הזה אומר קודם כל שמזכיר הממשלה יפנה.

משה גפני: אחרי שמזכיר הממשלה יפנה, הלשכה המשפטית צריכה לבדוק האם מדובר בהליך דחוף.

משה גפני: לאחר שהלשכה המשפטית אומרת שמדובר בהליך דחוף, צריך ועדת הסכמות.

משה גפני: אם יש ועדות הסכמות, לוקח תהליך.

משה גפני: עוד מעט בכלל כבר אי אפשר יהיה לכנס את הוועדה, כיוון שהכנסת יוצאת לפגרה מרוכזת.

משה גפני: גם אם הייתי מקבל היום אישור על משהו, לא הייתי יכול להביא את זה, כיוון שאין לי ארבעה ימים עד שהכנסת יוצאת לפגרה.

משה גפני: סיכמנו בשעתו על הסכם עם ממשלת גרמניה.

משה גפני: נדמה לי שעבר מאז חודש וחצי.

משה גפני: זה מתעכב בלשכה המשפטית במשרד האוצר.

משה גפני: זה עדיין לא מתבצע.

משה גפני: אלה דברים שלא תלויים בישיבת ועדה, בישיבת ממשלה או במליאת הכנסת.

יעקב מרגי: זה לא מפריע לאף אחד.

משה גפני: לא שזה לא מפריע.

משה גפני: הבאנו לפה את השגריר הגרמני כדי להתקדם עם העניין הזה.

משה גפני: אני קורה למשרד האוצר, בעיקר ללשכה המשפטית במשרד האוצר, לאשר את זה, להביא את זה בכדי שאנחנו נוכל לברך על המוגמר.

משה גפני: גם אז יש לנו הרבה עבודה, מכיוון שצריך גם שארים, צריך גם אנשים אחרים.

משה גפני: אני מרגיש שהידיים שלי קשורות מאחורה.

משה גפני: יש דברים שבאמת צריך להעביר, לא קשור למאבקים שאנחנו צריכים לנהל נגד אגף התקציבים עם משרד החינוך.

משה גפני: אנחנו לא יכולים לעשות כלום, זה נורא ואיום.

משה גפני: מי שאחראי על זה שיהיו בחירות נוספות יעשה לעצמו את החשבון, אם הוא בכלל מבין איך עושים חשבון נפש.

משה גפני: אני עובר לסעיף היחיד בסדר היום.

משה גפני: הסעיף הוא: שינויים בתקציב לשנת 2019, פנייה מס' 104 – משרד הביטחון.

חזי כהן: הפנייה התקציבית נועדה לתקצב סכום של 250 מיליון ש"ח בהרשאה להתחייב וסך של 105 מיליון ₪ ו-100 אלף ₪ בהוצאה מותנית.

חזי כהן: מפאת הסיווג, כל ההסברים לגבי השימושים והסיבות לשינוי יימסרו בוועדה המשותפת לתקציב הביטחון.

יעקב מרגי: לו יצוין שאנחנו מצביעים עכשיו בעד, זה יבוצע עוד לפני שיינתנו הסברים בוועדה המשותפת?

יעקב מרגי: זה מותנה בהסברים של הוועדה המשותפת?

חזי כהן: זה עובר לדיון בוועדה המשותפת לתקציב הביטחון.

משה גפני: התקנון אומר חד משמעית: מאשרים באופן עקרוני את הנושא הביטחוני בוועדת הכספים, שזה עדיין לא אישור סופי, ואז זה עובר לוועדה המשותפת של ועדת חוץ וביטחון וועדת הכספים שאני עומד בראשה.

יעקב מרגי: אני חשבתי שהכיוון הוא הפוך.

משה גפני: לא, זה הכיוון.

יעקב מרגי: אז השאלה מתייתרת.

יעקב מרגי: אין ספק שיש דברים שלא משחקים איתם - ביטחון המדינה.

יעקב מרגי: ב-14:00 יש לי פגישה עם מנכ"ל משרד החינוך על כל סוגיית החינוך המיוחד.

יעקב מרגי: אני התחייבתי בוועדת החינוך.

יעקב מרגי: אנחנו חשבנו שהבעיה מתמקדת רק בגני הילדים, מסתבר שיש כאוס תקציבי מוחלט השנה.

יעקב מרגי: לצערנו הרב מספר הילדים שאובחנו כאוטיסטים ועם בעיות נפשיות כפול ויותר מהגידול הטבעי במערכת החינוך - ואין להם מענים כלכליים.

יעקב מרגי: יש כאוס בכל סוגיית החינוך המיוחד, במיוחד כשמדובר בילדים האוטיסטים.

יעקב מרגי: אמנם ההצבעה שלי היום תהיה בעד, אבל אני אגיש רביזיה על ההצבעה.

יעקב מרגי: אם יהיה לי כיוון כלשהו, אני תמיד אוכל למשוך את הרביזיה.

משה גפני: אני שמח שהצעתי שתוקם ועדת חינוך זמנית שתעמוד בראשה, מכיוון שהנושאים שאתה מעלה בוועדה הם נושאים שחשובים לנו, לכולם, ודאי חשובים לי.

משה גפני: היו אז כמה בעיות: הייתה את הבעיה של סבסוד הצהרונים ואת הנושא של הגנים בחינוך המיוחד במוכש"ר.

משה גפני: על ה-2 מיליארד שקל, שזה העודפים והתקציב השוטף כדי שיוכלו לשלם משכורות, אנחנו הצבענו בעד פה אחד, אבל אז הגשנו רביזיה עד שיסתדר העניין של הצהרונים.

משה גפני: העניין של הצהרונים הסתדר, החינוך המיוחד לא הסתדר.

משה גפני: יש שתי העברות של משרד החינוך שאמרנו שלא נביא אותן עד שלא יסתדר הנושא של החינוך המיוחד.

משה גפני: אתה כינסת את הוועדה, ובצדק, כל הכבוד לך על זה, אבל יש בעיות.

משה גפני: כשדנו על זה כאן בוועדה התברר שיש הרחבה גדולה, כאשר בהרחבה הגדולה יש בעיה עם החינוך המיוחד - לא רק עם החינוך המיוחד, גם עם הסייעות לילדים עם אלרגיות.

משה גפני: מדובר על משהו בסביבות חצי מיליארד שקל.

משה גפני: כשיגיע הדיון על הקיצוץ הרוחבי, אני אומר את דעתי לגבי נושאים שונים.

משה גפני: אני אמרתי שאני מסכים – שלא ייקרא שאני עוצר את זה - שיעשו קיצוץ רוחבי על חצי מיליארד שקל.

יעקב מרגי: גם אני הסכמתי.

משה גפני: אמרתי שאני מסכים, אבל אמרתי למי שמציע שלא יחיה באשליות.

משה גפני: כדי להגיע לקיצוץ רוחבי, צריך כמה דברים: צריך קודם כל החלטת ממשלה, להביא את הנתונים לממשלה.

משה גפני: לאחר שמביאים את זה לממשלה, צריך להביא את זה למליאת הכנסת, או להביא את זה למליאת ועדת הכספים, וכל הדברים האלה עד יום רביעי, שזה היום האחרון לפני שהכנסת יוצאת לפגרה מרוכזת.

משה גפני: אנחנו בבעיה גדולה.

משה גפני: את הכל אני מטיל על מי שהביא עוד בחירות.

יעקב מרגי: יש לו שם.

משה גפני: לא יודע, אני לא מבין בשמות.

משה גפני: כל אחד שיעשה את החשבון.

משה גפני: מי שהביא את הבחירות האלו גרם לזה שאנחנו לא יכולים לעשות כלום, ידינו כבולות.

מיכל שיר סגמן: מעבר לאיבוד של עוד שני מיליארד שקל לבחירות עצמן.

משה גפני: כן.

מיכל שיר סגמן: זה בנפרד.

משה גפני: כן.

משה גפני: אני מדבר על מה שחבר הכנסת מרגי אומר, שפתאום מתברר שמספר הילדים בחינוך המיוחד גדל פי שתיים וחצי.

משה גפני: אם הוא גדל פי שתיים וחצי, התקציב שאישרנו על 2019 לא מכסה את זה, צריך להביא איזה פתרון לעניין הזה.

משה גפני: כדי להביא פתרון, צריך שהכנסת תעבוד, צריך שהממשלה תקבל החלטה.

משה גפני: במקום זה דנים אם להעיף את סמוטריץ'.

משה גפני: צריך לדון על הנושא.

משה גפני: אנחנו נצביע על זה.

משה גפני: כנראה שביום רביעי תהיה ישיבה של הוועדה המשותפת.

משה גפני: גם אם הרביזיה שלך, מרגי, תישאר עד אחרי יום רביעי, לא יהיה את הכסף.

משה גפני: אני אומר לך בביטחון מוחלט, חלק מהכסף שם ילך לאיבוד.

משה גפני: פנייה מס' 104 – משרד הביטחון.

משה גפני: מי בעד אישור הפנייה, ירים את ידו, מי נגד, מי נמנע?

משה גפני: בעד – 3

משה גפני: נמנעים – אין

משה גפני: הפנייה אושרה.

יעקב מרגי: רביזיה.

משה גפני: חבר הכנסת מרגי מגיש רביזיה.

משה גפני: תודה רבה, הישיבה נעולה.